Premierul Ludovic Orban a declarat, la Ministerul Sănătăţii, că se va face o evaluare a necesităților, la rectificare, întrucât banii nu sunt suficienți pentru a încheia anul, în domeniul sanitar, şi nici pentru salarii. La rândul său, vicepremierul Raluca Turcan a spus că deficitul la fondul public de sănătate este, în primele nouă luni, de trei miliarde de lei.

„Evident rezultatul la rectificare va fi o evaluare a necesităților care vor fi identificate de domnul ministru împreună cu echipa. Încă nu vă putem spune care este cifra (la rectificare – n.r.). Cert este că nu sunt bani suficienți pentru a încheia anul nici pentru programe de sănătate, nici în ceea ce privește bugetul Casei”, a spus Ludovic Orban.

Acesta a fost completat de ministrul Sănătății, Victor Costache, care a spus că nu sunt bani nici pentru salarii.

„Nici de salarii. E vorba de aproximativ 4 miliarde de lei”, a spus Victor Costache.

Raluca Turcan: Deficitul la fondul naţional unic de sănătate, în primele nouă luni, este de trei miliarde de lei

"În cel mai scurt timp o să avem o evaluare cu privire la situaţia lăsată de Guvernul trecut. Sunt atâtea probleme, încât neîncrederea în sistemul public de sănătate a ajuns la cea mai mică cotă din ultimii 30 de ani. Oamenii trebuie să ştie ce s-a găsit, ce proiecte ratate au fost, ce risipe au existat in acest domeniu care a beneficiat de cresterea veniturilor alocate dar de scăderea calităţii.

Nu vrem să speriem pe nimeni, dar deficitul la fondul naţional unic de sănătate, în primele nouă luni, este de trei miliarde de lei. Prima provocare mandatului ministrului Costache este asigurarea unui act medical de calitate în aceste condiții dificile”, a spus Raluca Turcan.

Turcan a dat un semnal de susţinere pentru mandatul dificil al lui Victor Costache şi a transmis mesajul că sănătatea, educaţia, infrastructura, economia sunt domenii prioritare pentru Guvernul Orban.

Raluca Turcan şi Ludovic Orban a participat la preluarea mandatului de ministru al Sănătății de către Victor Costache.

Redactare G.M.